ញឹក ឌឹម

ប្រភព​ដើម
ភូមិ​រាប ឃុំ​រាប ស្រុក​ពារាំង ខេត្តព្រៃវែង ជា​កន្លែង​វិចិត្រករ​ឆ្នើម​លោក​ញឹក ឌឹ​ម ចាប់កំណើត ។ ថ្ងៃ​ទី​១២ ខែកុម្ភៈ ឆ្នាំ​១៩៣៤ ស្ត្រី​ជា​ម្តាយ​បាន​ផ្តល់​កំណើត​ឱ្យ​លោក​ញឹក ឌឹ​ម ដោយ​មិន​អាច​ដឹង​មុន​អំពី​ជោគវាសនា​របស់​លោក​ទៅ​អនាគត ហើយ​ដែល​ច្រើន​ឆ្នាំ​ក្រោយមក​កេរ្តិ៍ឈ្មោះ​ជា​វិចិត្រករ​ធ្វើ​ឱ្យ​លោក​លេចធ្លោ​ឡើង ។

ផ្តល់​កំណើត​ឱ្យ​កូន​ដែល​មាន​ទេព​កោសល្យ​ខ្ពស់​ផ្នែក​សិល្បៈ​គំនូរ​ដែល​នរណា​ក៏​សរសើរ តែ​ឪពុក​ម្តាយ​របស់​លោក​ញឹក ឌឹ​ម គឺ​លោក​ញឹក ពិដោ និង​អ្នកស្រី​ព្រំ ប៉ុ​ល មានជីវិត និង​និស្ស័យ​ឆ្ងាយ​ពី​សិល្បៈ គឺជា​កសិករ​ថ្នឹក​តែ​នឹង​ការងារ​ធ្វើស្រែ ។
    
និស្ស័យ​នឹង​សិល្បៈ​គំនូរ
មនុស្ស​យើង​កើតមក​មាន​និស្ស័យ ខុស​ៗ​គ្នា ខ្លះ​ទោរទន់​ទៅ​រក​សិល្បៈ ខ្លះ​កីឡា ខ្លះ​ជំនួញ  ចំណែក​លោក​ញឹក ឌឹ​ម ថ្វីបើ​កើត​ក្នុង​វង្ស​ត្រកូល​កសិករ តែ​មាន​និស្ស័យ​ទៅ​លើ​សិល្បៈ​គំនូរ ។ 

ឃើញ​កូន​មាន​និស្ស័យ​ទៅ​លើ​សិល្បៈ​គំនូរ ដោយ​បង្ហាញ​ភស្តុ​តាង​ជាក់ស្តែង គឺ​មាន​ទេព​កោសល្យ​គូររូប​តាំងពី​ក្មេង ឪពុក ម្តាយ​លោក​ញឹក ឌឹ​ម បាន​បញ្ជូន​លោក​ទៅ​សាលា​គំនូរ​។  បន្ទាប់​ពី​រៀន​ចប់​ថ្នាក់បឋមសិក្សា​នៅ​ស្រុក​កំណើត​នា​ឆ្នាំ​១៩៤៩ លោក​ញឹក ឌឹ​ម លាចាក​ជនបទ​ចូល​ទៅ​រៀន​សិល្បៈ​គំនូរ​នៅ​សាលា​វិចិត្រសិល្បៈ​នាទី​ក្រុងភ្នំពេញ ។

ប៉ុន្មាន​ឆ្នាំ​ក្រោយ គឺ​នៅ​ឆ្នាំ​១៩៥៤  លោក​ញឹ​ម ឌឹ​ម បាន​រៀន​ចប់​ជំនាញ​គូរគំនូរ​របស់​ខ្លួន​។

ស្ថានទូត​អា​មេ​រិ​ក ប្រចាំ​នៅ​ក្រុងភ្នំពេញ ជា​កន្លែង​ដែល​លោក​ញឹក ឌឹ​ម ចូល​ធ្វើការ​ដំបូង ។
វិចិត្រករ​ញឹក ឌឹ​ម បាន​ទៅ​បញ្ចេញស្នាដៃ​របស់​ខ្លួន​នៅ​ប្រទេស​ហ្វ៊ី​លី​ពី​ន នា​ឆ្នាំ​១៩៥៧ ។
   
ស្នាដៃ និង​កេរ្តិ៍ឈ្មោះ
ដើម្បី​បង្កើន​សមត្ថភាព​ជំនាញ លោក​ញឹក ឌឹ​ម បាន​ទៅ​សហរដ្ឋអាមេរិក​នា​ឆ្នាំ​១៩៦៧ ដើម្បី​សិក្សា​ពី​របៀប​ផលិត​រឿង​គំនូរជីវចល ។

«​ទន្សាយ​ឆ្លាត​វៃ​» ជា​ស្នាដៃ​រឿង​គំនូរជីវចល​ដំបូង​របស់​វិចិត្រករ​ញឹក ឌឹ​ម  ដែល​បាន​ឈ្នះ​ក្នុង​ការ​ប្រកួតប្រជែង​ស្នាដៃ​សិស្ស ក្រោម​ការ​រៀប​ប​ចំ​ដោយ​ក្រុមហ៊ុន​ផលិត​រឿង​គំនូរជីវចល​អា​មេ​រិ​ក «​វ៉​ល ឌី​ស្ន៊ី (walt Disney) ។

តាំងពី​ពេល​នោះ​មក​ស្នាដៃ​គំនូរជីវចល​បែប​ចំអក និង​កំប្លែង​របស់​លោក​ញឹក ឌឹ​ម បាន​ផ្សព្វផ្សាយ​លើ​ទំព័រ​ទស្សនាវដ្តី​មួយ​ចំនួន ។

លើស​ពី​នោះ​ទៅ​ទៀត​ព្រះមហាក្សត្រ​ព្រះបាទ នរោត្តម សីហ​នុ បានឱ្យ​លោក​ញឹក ឌឹ​ម គូរគំនូរ​នៅ​លើ​សៀវភៅ​បទ​ចម្រៀង​ដែល​ជា​ស្នាដៃ​ព្រះ​ហស្ត​របស់​ព្រះ​អង្គ ។

ទឹកដៃ​គំនូរ​របស់​វិចិត្រករ​ញឹក ឌឹ​ម ទទួល​បានការ​ពេញចិត្ត និង​កោតសរសើរ​ពី​មហាជន​ទូទៅ ។ ស្នាដៃ​ជា​ច្រើន​របស់​វិចិត្រករ​រូប​នេះ​ដែល​ទទួល​បានការ​សរសើរ​មាន​ដូច​ជា សម្រស់​រមណីយដ្ឋាន​ទឹកឈូ ខេត្តកំពត ប្រាសាទអង្គរវត្ត រូប​ខ្មែរ​ជំនាន់​ដើម រូប​អ្នកចម្រៀង​លោក​ស៊ី​ន ស៊ី​សា​មុត អ្នកស្រី​រស់ សេរី​សុទ្ធា អ្នកស្រី​ប៉ែន រ៉​៉​ន និង​អ្នកស្រី​ហួយ មាស​ជាដើម ។

រូបភាព​ត្រជាក់​ភ្នែក និង​រឹតតែ​គួរ​ឱ្យ​ចាប់អារម្មណ៍​ខ្លាំង​ទៀត​របស់​វិចិត្រករ​ញឹក ឌឹ​ម​នោះ គឺ​រូប​នារី​ក្រមុំ​ស្លៀក​សារុង និង​រុំ​ស្បៃ​ឃើញ​សម្រស់​ដងខ្លួន និង​សុដន់​ក្រពុំ​មូលក្លំ ។

ទេព​កោសល្យ​លើស​ពី​សិល្បៈ​គំនូរ
កេរ្តិ៍ឈ្មោះ​ជា​វិចិត្រករ​លុប​លើ​ទេព​កោសល្យ​ផ្សេង​ទៀត​របស់​លោក​ញឹក ឌឹ​ម ។ តើ​មាន​មនុស្ស​ប៉ុន្មាន​នាក់​ដែល​ដឹង​ថា វិចិត្រករ​ញឹក ឌឹ​ម ក៏​ជា​អ្នកនិពន្ធ​ទំនុកច្រៀង​និង​បទ​ភ្លេង​ដែរ​នោះ ។

អ្នក​និយម​ស្តាប់​បទ​ចម្រៀង​របស់​លោក​ស៊ី​ន ស៊ី​សា​មុត មាន​បទ «​ទុក្ខ​ស្នេហ៍​កម្ម​»«​អ្នក​ណា​ឱ្យ​គូរ​» (​លោក​ស៊ី​ន ស៊ី​សា​មុត ច្រៀង​ឆ្លើយឆ្លង​ជាមួយ​អ្នកស្រី​ប៉ែន រ៉​ន​)  និង​បទ​«​កុលាប​មួយ​ទង​» ដឹង​ត្រឹមតែ​អ្នក​ច្រៀង តែ​មិនដឹង​ថា ទំនុកច្រៀង​និង​បទ​ភ្លេង​នៃ​បទ​ទាំងនោះ​ជា​ស្នាដៃ​របស់​វិចិត្រករ​ញឹក ឌឹ​ម​ទេ ។

បទ​ចម្រៀង «​ទុក្ខ​ស្នេហ៍​កម្ម​» ដែល​ផ្តើម​ទំនុក​ថា «​ស្រឡាញ់​បងហើយ​ម្តេច​ឡើយ​មិន​ស្មោះ អូន​អាង​សម្ផស្ស​កើត​ចិត្ត​អប្រិយ ប្រែជា​ក្បត់​ភ្លេច​សម្បថ ក្រឡាស់​សម្តី បើក​ចិត្ត​ឱ្យ​ប្រុស​ថ្មី ចោល​ប្តី​ឥត​ក្តី​ស្រណោះ​…» និពន្ធ​បទ​ភ្លេង​ដោយ​លោក​ញឹក ឌឹ​ម សម្រួល​តន្ត្រី​ដោយ​លោក​ម៉ក់ ឈួ​ន និង​និពន្ធ​ទំនុកច្រៀង​ដោយ​លោក​ហ៊​៊ុ​យ ស៊ី​ផា​ន់ ។

បទ​ចម្រៀង «​អ្នក​ណា​ឱ្យ​គូរ​» និពន្ធ​ទំនុកច្រៀង​ដោយ​លោក​ញឹក ឌឹ​ម និង​និពន្ធ​បទ​ភ្លេង និង​សម្រួល​តន្ត្រី​ដោយ​លោក​គឹ​ម  សំអែល ។

បទ​ចម្រៀង «​កុលាប​មួយ​ទង​» និពន្ធ​ទំនុកច្រៀង​ដោយ​លោក​ញឹក ឌឹ​ម និង​និពន្ធ​បទ​ភ្លេង និង​សម្រួល​តន្ត្រី​ដោយ​លោក​គឹ​ម សំអែល ។

ខឹង​លោក​ស៊ី​ន ស៊ី​សា​មុត រឿងច្រៀង​ដៀមដាម    
បទ​ចម្រៀង​របស់​លោក​ស៊ី​ន ស៊ី​សា​មុត មាន​ចំណងជើង​ថា «​រំដួល​ដងស្ទឹង​សង្កែ​» ជា​បទ​ពេញ​និយម​មួយ ។

បទ​ចម្រៀង «​រំដួល​ដងស្ទឹង​សង្កែ​» លោក​គ​ង្គ ប៊ុ​ន​ឈឿ​ន  តែង​ទាំង​ទំនុកច្រៀង និង​បទ​ភ្លេង​នៅ​ឆ្នាំ​១៩៧៤ និង​សម្រួល​តន្ត្រី​ដោយ​លោក​មែន ប៊ុ​ុ​ន ។

នោះ​គឺជា​ប្រវត្តិ​នៃ​បទ​ចម្រៀង «​រំដួល​ដងស្ទឹង​សង្កែ​» ប៉ុន្តែ​លោក​ញឹក  ឌឹ​ម  បែរជា​យក​មក​ភ្ជាប់​ពាក់ព័ន្ធ​នឹង​រូប​លោក​ទៅ​វិញ ។ បើ​តាម​លោក​គ​ង្គ ប៊ុ​ន​ឈឿ​ន បញ្ជាក់​ថា  ពេល​បទ​ចម្រៀង «​រំដួល​ដងស្ទឹង​សង្កែ​» ចាក់​ផ្សាយ​លើក​ដំបូង លោក​ញឹក ឌឹ​ម មាន​ប្រតិកម្ម​ខ្លាំង រករឿង​ខឹង​លោក​ស៊ី​ន ស៊ី​សា​មុត ដែល​ជា​អ្នក​ច្រៀង​ដោយ​ចោទ​ថា លោក​ស៊ី​ន ស៊ី​សា​មុត ច្រៀង​ដៀមដាម​ឱ្យ​លោក ។ លោក​ញឹក ឌឹ​ម ចាប់​ចំណុច​ចោទ​លោក​ស៊ី​ន ស៊ី​សា​មុត ត្រង់​ឃ្លា​នៃ​ចម្រៀង​ថា «​វិចិត្រករ​អើយ​កុំ​បាច់​គូរ​អី នៅ​ក្នុង​លោកិយ​ស្រី​ល្អ​គ្មាន​ទេ​» ។

នៅ​ពេល​បានដឹង​ថា បទ​ចម្រៀង «​រំដួល​ដងស្ទឹង​សង្កែ​» ជា​បទ​ដែល​លោក​គ​ង្គ ប៊ុ​ន​ឈឿ​ន តាក់​តែ​ងោ​ឡើង​ដើម្បី​រំឭក​ដល់​អនុស្សាវរីយ៍​ពី​អតីតកាល គឺ​សំដៅ​រំដួល​ដងស្ទឹង​សង្កែ នៅ​ក្នុង​ក្តី​ស​ស្រមៃ​របស់​លោក ប៉ុន្តែ​គ្មាន​បំណង​ដៀមដាម ឬ​រិះគន់​ឱ្យ​លោក​ញឹក ឌឹ​ម​ទេ​នោះ​ទើប​លោក​ស្រាក​ខឹង​វិញ ។

ស្នេហា
វិចិត្រករ​ញឹក ឌឹ​ម បាន​រៀប​អាពាហ៍ពិពាហ៍​ជាមួយ​អ្នកស្រី​ម៉ៅ សា​មេន ។ គូ​ស្វាមី ភរិយា​នេះ​បាន​ផ្តល់​កំណើត​ឱ្យ​កូន​៦​នាក់ មាន​ប្រុស​៣​នាក់ និង​ស្រី​៣​នាក់ ។  ក្នុង​ចំណោម​កូន​ទាំង​៦​នាក់  របស់​លោក​ញ៉ឹ​ក ឌឹ​ម នោះ កូនស្រី​ទាំង​៣​នាក់​បាន​ស្លាប់​ទាំង​វ័យក្មេង ។

ជីវិត​ចុង​ក្រោយ
មិន​មាន​ឯកសារ​លាតត្រដាង​ពី​ជីវិត​របស់​វិចិត្រករ​ញឹក ឌឹ​ម នៅ​ក្នុង​របប​ខ្មែរក្រហម​ទេ​។ នៅ​ពេល​របប​ខ្មែរក្រហម​មក​ដល់ ទំនងជា​គេ​ជម្លៀស​លោក​ញឹក ឌឹ​ម ឱ្យទៅ​រស់នៅ​ឃុំ​រមេញ ស្រុក​គិរីវង់ ខេត្តតាកែវ ទើប​លោក​ស្លាប់​បាត់បង់​ជីវិត​នៅ​ទីនោះ ។ លោក​ញឹក ឌឹ​ម ស្លាប់​នៅ​ថ្ងៃ​ទី​១៦ ខែធ្នូ ឆ្នាំ​១៩៧៨  មុន​ថ្ងៃ​រំដោះ​៧​មក​រា ១៩៧៩ តែ​ជាង​២០​ថ្ងៃ​ប៉ុណ្ណោះ ។

(​ឯកសារយោង​សៀវភៅ​កំណាព្យ​ស្នេហ៍​មាស​, វិ​គី​ភី​ឌា និង​ឯកសារ​របស់​អ្នកស្រី​កែវ ច័ន្ទ​បូ​រណ៍​) ៕